CELEX: 32019D0718
Language: el
Date: 2019-04-30 00:00:00
Title: Απόφαση (ΕΕ) 2019/718 της Επιτροπής, της 30ής Απριλίου 2019, σχετικά με την προτεινόμενη πρωτοβουλία πολιτών με τίτλο «PRO-NUTRISCORE» [κοινοποιηθείσα υπό τον αριθμό C(2019) 3232]

10.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 122/49
               
            
         ΑΠΟΦΑΣΗ (ΕΕ) 2019/718 ΤΗΣ ΕΠΙΤΡΟΠΗΣ
         της 30ής Απριλίου 2019
         σχετικά με την προτεινόμενη πρωτοβουλία πολιτών με τίτλο «PRO-NUTRISCORE»
         
            
               [κοινοποιηθείσα υπό τον αριθμό C(2019) 3232]
            
         
         (Το κείμενο στη γαλλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «PRO-NUTRISCORE» αναφέρεται στα εξής: «Ζητούμε από την Ευρωπαϊκή Επιτροπή να επιβάλει απλουστευμένη επισήμανση “Nutriscore” στα τρόφιμα, ώστε να διασφαλίζεται η παροχή ποιοτικών διατροφικών πληροφοριών στους καταναλωτές και να προστατεύεται η υγεία τους.»
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «1. τη διευκόλυνση της ανάγνωσης και κατανόησης της επισήμανσης στα τρόφιμα, ώστε η διατροφική τους αξία να μπορεί να γίνεται κατανοητή με μια ματιά στο πλαίσιο της ποικιλίας των προσφερόμενων τροφίμων· 2. την ανάληψη δράσης σε θέματα δημόσιας υγείας με ενθάρρυνση των επαγγελματιών να βελτιώνουν τη σύνθεση των προϊόντων τους· 3. την εναρμόνιση των διατροφικών πληροφοριών σε ευρωπαϊκό επίπεδο με την επιβολή ενιαίου συστήματος επίσημης επισήμανσης το οποίο θα θέσει τέλος στη σύγχυση που διακατέχει τους Ευρωπαίους καταναλωτές όταν αντιμετωπίζουν την τρέχουσα πληθώρα λογοτύπων.»
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Για την εφαρμογή των Συνθηκών, μπορούν να εκδοθούν νομικές πράξεις της Ένωσης για την προσέγγιση των νομοθετικών, κανονιστικών και διοικητικών διατάξεων των κρατών μελών, οι οποίες έχουν ως αντικείμενο την εγκαθίδρυση και τη λειτουργία της εσωτερικής αγοράς, βάσει του άρθρου 114 της Συνθήκης για τη λειτουργία της Ευρωπαϊκής Ένωσης (ΣΛΕΕ).
                  
               
                     (6)
                  
                  
                     Για τους λόγους αυτούς, η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής όσον αφορά την υποβολή πρότασης για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού.
                  
               
                     (7)
                  
                  
                     Επιπλέον, έχει συγκροτηθεί επιτροπή πολιτών και έχουν οριστεί πρόσωπα επικοινωνίας σύμφωνα με το άρθρο 3 παράγραφος 2 του κανονισμού, η δε προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της ΣΕΕ.
                  
               
                     (8)
                  
                  
                     Επομένως, η προτεινόμενη πρωτοβουλία πολιτών με τίτλο «PRO-NUTRISCORE» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Με την παρούσα καταχωρίζεται η προτεινόμενη πρωτοβουλία πολιτών με τίτλο «PRO-NUTRISCORE».
         
         
            Άρθρο 2
            Η παρούσα απόφαση αρχίζει να ισχύει στις 8 Μαΐου 2019.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «PRO-NUTRISCORE», τους οποίους εκπροσωπούν ο κ. Cédric MUSSO και ο κ. Ivo MECHELS, που ενεργούν ως πρόσωπα επικοινωνίας.
         
         
            Βρυξέλλες, 30 Απριλίου 2019.
            
               
                  Για την Επιτροπή
               
               Frans TIMMERMANS
               
                  Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.